Í öðru lagi stóðust stofnanir heilbrigðiskerfisins , bæði heilsugæslustöðvar og sjúkrahús á svæðinu , skjálftana og urðu þar litlar sem engar skemmdir . Í þriðja lagi urðu skjálftarnir á góðviðrisdögum um mitt sumar , ekki þarf að fara í grafgötur um hörmungarnar hefði Suðurland skolfið á óveðursnóttu í febrúar . Á heildina litið virkuðu samskiptakerfi heilbrigðisþjónustunnar vel og mjög fá dæmi ef nokkur eru um að boðleiðir hafi brugðist . Ljóst er að meginhlutverk heilbrigðisþjónustunnar þessa daga var á sviði áfallahjálpar . Þar hefur verið unnið ómetanlegt starf , bæði á vegum Rauða krossins og áfallahjálpar Landspítala Fossvogi . Áfallahjálp Rauða krossins hefur verið rekin frá fjöldahjálparstöðvum samtakanna og hinn faglegi þáttur að mestu hvílt á sálfræðingum . Áfallahjálp Landspítalans er í höndum hjúkrunarfræðinga og lækna sem margir hafa þjálfað sig sérstaklega í þessum efnum og er í því starfi horft til langtímastuðnings og sérstakrar meðferðar . Enn er óvíst hver merki Suðurlandsskjálfta verða í sálarlífi fólks á svæðinu , en jafnljóst að hlutverki áfallahjálpar er þar hvergi nærri lokið . Þessi starfsemi hefur sannað sig sí og æ undanfarna mánuði og misseri og er teymið sífellt að afla sér meiri reynslu . Mikilvægt er að starfsemi þessi verði efld í framtíðinni í heilbrigðiskerfinu enda gagnsemi hennar óumdeild í mýmörgum rannsóknum sem gerðar hafa verið . Ýmsir hafa velt því fyrir sér hvort við séum nægilega viðbúin alvarlegri jarðskjálftum með meiri skemmdum . Hvernig væri umhorfs á Sjúkrahúsi Suðurlands ef upptökin hefðu verið undir því og hvað hefði gerst ef bæði brýrnar yfir Þjórsá og Ölfusá hefðu lokast ? Líta þarf nánar á stöðu heilbrigðisþjónustunnar á svæðinu í þessu ljósi . Nefna má sem dæmi að blóð og blóðhlutar eru ekki geymdir á sjúkrahúsinu . Engin færanleg sjúkrahús eru til í landinu og vitað er að ekki þarf að vera mikið að veðri svo að illa gangi að flytja vistir loftleiðis . Almannavarnaráð hefur í samvinnu við Samband íslenskra sveitarfélaga unnið að tillögum um almannavarnabúnað sem komið verður fyrir í stórum gámum og unnt er að flytja tiltölulega auðveldlega . Um er að ræða 13 einingar sem komið verður fyrir á átta stöðum á landinu og geta mætt þessum vanda að hluta . Suðurlandsskjálftar minna okkur ennfremur á að hópslysaáætlanir heilbrigðisstofnana út um land þurfa stöðugrar endurnýjunar við og starfsfólk þarf endurmenntunar við . Einnig þarf að fara yfir útkallsbúnað reglulega . Vitað er að hér er víða pottur brotinn . Á óskalista okkar hefur um hríð verið starfsmaður sem starfaði á vegum landlæknis og Almannavarna að þessum málum og hefði meðal annars það hlutverk að fara um landið og endurskoða hópslysaáætlanir , mennta heilbrigðisstarfsfólk og svo framvegis . Æskilegt væri að reynsla af Suðurlandsskjálftum ýttu þessum hugmyndum úr vör . Þeirri spurningu hefur verið komið á framfæri hvað læknar og hjúkrunarfræðingar eigi að gera séu þeir staddir af tilviljun á svæði þar sem jarðskjálftar af þessu tagi verða . Eiga þeir að flýta sér á möguleg slysasvæði ? Að sjálfsögðu er öll hjálp vel þegin en mönnum er eindregið ráðlagt undir þessum kringumstæðum að hafa samband við stjórnstöð Almnannavarna eða Almannavarnanefnd á svæðinu sem á að hafa yfirsýn yfir vandann og getur beint aðstoð þangað sem hennar er mest þörf . Þetta er mun affarasælla en að rjúka af stað , miskunnsamir Samverjar þurfa líka stjórnunar og skipulagningar við . Að lokum er ástæða til að minna alla lækna á að viðbrögð þeirra í hópslysum og náttúruhamförum eru undir þekkingu þeirra komin . Menn eru því hvattir til að kynna sér hópslysaáætlanir þær sem til eru á hverju svæði , og koma ábendingum á framfæri til okkar telji menn áætlunum vera ábótavant . Við munum tvímælalaust fara betur ofan í saumana á þessum málum og draga frekari lærdóm af þessum skjálftum . Vonast er til að þeir verði ekki fleiri .